ZDRUŽENJE SVETOV DELAVCEV SLOVENIJE


Vzorec posebnih določb 
pravilnikov o poslovni skrivnosti

 ... člen

Podatke in listine, ki so predmet razprave in odločanja organov družbe, lahko kot poslovno skrivnost opredeli posamezen organ oziroma njegov predsednik s svojim sklepom. 

S sklepom o določitvi poslovne skrivnosti, mora biti v odvisnosti od pomena konkretnega podatka za varovanje konkurenčnih prednosti družbe določena tudi ustrezna stopnja zaupnosti (strogo zaupno, zaupno ali interno), skladno s tem pa mora biti smiselno opredeljen tudi krog oseb, katerim je dostopen.

... člen
Listine, ki so poslovna skrivnost, se evidentirajo v posebnem registru, v katerem se vodijo naslednji podatki:
	
	zaporedna številka vpisa, datum vpisa,

	
	naziv, oziroma oznaka listine in stopnja zaupnosti,

	
	izdajatelj listine,

	
	število izvirnikov listine,

	
	prejemniki izvirnikov,

	
	število kopij,

	
	prejemniki kopij,

	
	datum prenehanja statusa poslovne skrivnosti.


.... člen

Dnevni redi, gradiva, vsebina razprav ter sklepi in zapisniki sej organov družbe so lahko določeni kot poslovna skrivnost le, če posamezen organ skladno z določili tega pravilnika tako odloči z obrazloženim sklepom. Če predsednik organa ob sklicu seje označi vabilo in gradivo za sejo kot poslovno skrivnost, mora biti ta odločitev na seji naknadno potrjena, v nasprotnem se oznaka zaupnosti umakne.

Predstavniki delavcev v organih družbe (nadzorni svet, uprava) lahko člane sveta delavcev, ki jih zakon posebej zavezuje k varovanju poslovnih skrivnosti, seznanijo z vsemi podatki iz prejšnjega odstavka tega člena, razen s tistimi, ki so utemeljeno označeni kot strogo zaupni in morajo ostati izključno v krogu članov uprave in nadzornega sveta. Člani sveta delavcev morajo biti pred obravnavo posameznih vprašanj posebej opozorjeni na podatke, ki so poslovna skrivnost.

Člani sveta delavcev, ki pri svojem delu v tej funkciji izvejo podatke, ki so poslovna skrivnost, lahko te podatke sporočajo naprej delavcem le, če so označeni zgolj z oznako ”interno”.

